b'\n_START_ARTICLE_\nGary Lineker\n_START_SECTION_\nUra seurajoukkueissa\n_START_PARAGRAPH_\nLineker aloitti uransa kotikaupunkinsa joukkueessa Leicester Cityss\xc3\xa4 vuonna 1976. H\xc3\xa4n esiintyi ensimm\xc3\xa4isen kerran Leicesterin edustusjoukkueessa tammikuussa 1979, jolloin se pelasi 2. divisioonassa. Lineker oli mukana nostamassa seuraa p\xc3\xa4\xc3\xa4sarjatasolle 1980 ja uudestaan 1983. H\xc3\xa4n oli Leicesterin paras maalintekij\xc3\xa4 nelj\xc3\xa4 kautta per\xc3\xa4kk\xc3\xa4in alkaen kaudesta 1981\xe2\x80\x931982, ja kaudella 1984\xe2\x80\x931985 h\xc3\xa4n voitti my\xc3\xb6s 1. divisioonan maalip\xc3\xb6rssin yhdess\xc3\xa4 Kerry Dixonin kanssa. Lineker valittiin maajoukkueeseen, ja isommat seurat kiinnostuivat h\xc3\xa4nest\xc3\xa4. _NEWLINE_Kes\xc3\xa4ll\xc3\xa4 1985 hallitseva mestari Everton osti Linekerin 800\xc2\xa0000 punnalla. Everton sijoittui toiseksi ja p\xc3\xa4\xc3\xa4si FA Cupin finaaliin, jonka se h\xc3\xa4visi Liverpoolille. Lineker oli j\xc3\xa4lleen 1. divisioonan paras maalintekij\xc3\xa4. Kauden p\xc3\xa4\xc3\xa4tteeksi Lineker sai sek\xc3\xa4 pelaajien ett\xc3\xa4 lehdist\xc3\xb6n vuoden pelaajan palkinnon. Vakuuttavan kauden ja onnistuneiden vuoden 1986 MM-kisojen j\xc3\xa4lkeen Lineker siirtyi espanjalaiseen Barcelonaan 2,2 miljoonalla punnalla. _NEWLINE_Lineker menestyi my\xc3\xb6s Barcelonassa. H\xc3\xa4n pelasi Espanjassa kolme kautta, joiden aikana h\xc3\xa4n viimeisteli 43 maalia 103 liigaottelussa. H\xc3\xa4n voitti joukkueessa Espanjan cupin 1988 ja Cup-voittajien cupin 1989. Viimeisell\xc3\xa4 Barcelonan-kaudellaan 1988\xe2\x80\x931989 Lineker lopulta menetti paikkansa avauskokoonpanossa Johan Cruyffin tultua seuran uudeksi valmentajaksi. Kes\xc3\xa4ll\xc3\xa4 1989 Lineker palasi takaisin Englantiin Tottenhamiin. _NEWLINE_Ensimm\xc3\xa4isell\xc3\xa4 Tottenhamin-kaudellaan Lineker oli j\xc3\xa4lleen 1. divisioonan paras maalintekij\xc3\xa4. H\xc3\xa4n pelasi Tottenhamissa kolme kautta, joiden aikana h\xc3\xa4n voitti FA Cupin 1991. Viimeisell\xc3\xa4 p\xc3\xa4\xc3\xa4sarjakaudellaan Lineker teki 28 maalia, ja lehdist\xc3\xb6 valitsi h\xc3\xa4net j\xc3\xa4lleen kauden parhaaksi pelaajaksi. H\xc3\xa4n oli my\xc3\xb6s kolmas Fifan vuoden pelaaja -\xc3\xa4\xc3\xa4nestyksess\xc3\xa4. _NEWLINE_Tottenhamin-vuosien j\xc3\xa4lkeen Lineker pelasi viel\xc3\xa4 Japanin J. Leaguen Nagoya Grampus Eightiss\xc3\xa4 kaksi kautta. H\xc3\xa4n k\xc3\xa4rsi useista loukkaantumisista ja p\xc3\xa4\xc3\xa4tti lopulta lopettaa pelaajauransa syksyll\xc3\xa4 1994. _NEWLINE_Uransa aikana Lineker pelasi 466 ottelua, joissa h\xc3\xa4n teki 243 maalia. H\xc3\xa4n ei saanut uransa aikana yht\xc3\xa4\xc3\xa4n keltaista tai punaista korttia, mist\xc3\xa4 FIFA palkitsi h\xc3\xa4net Fair Play -palkinnolla vuonna 1990.\n_START_SECTION_\nUra maajoukkueessa\n_START_PARAGRAPH_\nLineker nousi maajoukkueeseen toukokuussa 1984, jolloin h\xc3\xa4n p\xc3\xa4\xc3\xa4si vaihdosta kent\xc3\xa4lle Skotlantia vastaan. H\xc3\xa4n pelasi Meksikon MM-kisoissa 1986 viisi ottelua, joissa h\xc3\xa4n teki kuusi maalia. Englanti selvisi puoliv\xc3\xa4lieriin, ja Lineker oli kisojen paras maalintekij\xc3\xa4. Vuoden 1988 EM-kisat meniv\xc3\xa4t Linekerilt\xc3\xa4 ja Englannilta surkeasti. My\xc3\xb6hemmin paljastui, ett\xc3\xa4 maaleitta j\xc3\xa4\xc3\xa4nyt Lineker oli k\xc3\xa4rsinyt hepatiitista. Vuoden 1990 MM-kisoissa Lineker onnistui tekem\xc3\xa4\xc3\xa4n nelj\xc3\xa4 maalia. Englanti eteni aina v\xc3\xa4lieriin asti, joissa se h\xc3\xa4visi rangaistuspotkukilpailun Saksaa vastaan. Linekerin maajoukkueura p\xc3\xa4\xc3\xa4ttyi vuoden 1992 EM-kilpailuihin. _NEWLINE_Lineker pelasi maajoukkueessa yhteens\xc3\xa4 80 ottelua, joissa h\xc3\xa4n teki 48 maalia. H\xc3\xa4n on maajoukkueen kaikkien aikojen kolmanneksi paras maalintekij\xc3\xa4 Wayne Rooneyn ja Bobby Charltonin j\xc3\xa4lkeen.\n_START_SECTION_\nTy\xc3\xb6skentely mediassa\n_START_PARAGRAPH_\nLinekerin ura mediassa alkoi BBC Radio 5 Liven kommentaattorina 1992, ja uransa p\xc3\xa4\xc3\xa4tytty\xc3\xa4 h\xc3\xa4n toimi Sunday Sport -ohjelman is\xc3\xa4nt\xc3\xa4n\xc3\xa4. Televisiossa h\xc3\xa4n aloitti jalkapallokommentaattorina. My\xc3\xb6hemmin Lineker on toiminut juontajana useissa jalkapallo- ja urheiluaiheisissa ohjelmissa. H\xc3\xa4n on muun muassa juontanut Match of the Day -ohjelmaa vuodesta 1999 asti ja ty\xc3\xb6skennellyt toimittajana Barcelonan vuoden 1992 ja Atlantan vuoden 1996 kes\xc3\xa4olympialaisissa sek\xc3\xa4 golfohjelmien juontajana.\n_START_SECTION_\nHuomionosoitukset\n_START_PARAGRAPH_\nLineker on saanut lukuisia kunnianosoituksia jalkapallourastaan. H\xc3\xa4net nimitettiin Brittil\xc3\xa4isen imperiumin upseeriksi 1992. Lineker valittiin Englantilaisen jalkapalloilun Hall of Fameen vuonna 2003, ja h\xc3\xa4n oli mukana parhaiden el\xc3\xa4vien jalkapalloilijoiden FIFA 100 -listalla vuonna 2004.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nLineker on ollut naimisissa kahdesti. H\xc3\xa4nen ensimm\xc3\xa4inen vaimonsa oli Michelle Cockayne, jonka kanssa Lineker meni naimisiin 1986. Heill\xc3\xa4 on avioliitosta nelj\xc3\xa4 poikaa. Pari erosi 2006. Vuonna 2009 Lineker meni naimisiin nykyisen vaimonsa, malli Danielle Buxin, kanssa._NEWLINE_Lineker on tehnyt aktiivisesti ty\xc3\xb6t\xc3\xa4 leukemian parissa toimissa hyv\xc3\xa4ntekev\xc3\xa4isyysj\xc3\xa4rjest\xc3\xb6iss\xc3\xa4. H\xc3\xa4nen vanhimmalla pojallaan todettiin kahdeksan viikon ik\xc3\xa4isen\xc3\xa4 leukemia, josta t\xc3\xa4m\xc3\xa4 kuitenkin selvisi.'